Ix-Xatt tal- Isla… Kif Niftakru Jien Għalkemm jien twelidt l-Isla, fi Strada S.Giuseppe, tgħammidt fil-knisja tal-Vitorja fejn ukoll għamilt il-Preċett u dħalt għall-ewwel darba fl- Iskola Primarja tal-Isla, issa għaddew 75 sena minn meta jien irqadt l-Isla għall-aħħar darba. Infatti xħin sebaħ il-11 ta' Ġunju, 1940, ommi qajmitni bilwieqfa fuq is-sodda, libbsitni malajr waqt li kien jinstema' sparar ta' kanuni u, ma nafx kif u x'fatta sibt ruħi l-Mosta. Kelli seba' snin u issa kont bdejt ħajja ġdida fil-Mosta. Konna familja ta' tmienja dakinhar. Ilum, s'issa, baqa' jien biss minnhom għalkemm il-familja tagħna llum tikkonsisti f'ħafna iżjed minn tmienja. Għaddew tliet kwarti ta' seklu, imma l-Isla jien ma nsejthiex. Infatti minn meta spiċċat il-gwerra sal-lum jiena bqajt inżurha regolarment u spiss. Jiddispjaċini, imma, li jien l-Isla ma naf lil ħadd u l-Isla, lili, ma jafni ħadd. U allura nkun qisni ħuta barra mill-ilma. Sena ilu, is-Sur Rvan Muscat, editur tal-magażin Marija Bambina Senglea, ġentilment għoġbu jippubblikali artiklu fil-magażin tal-festa. F'dan l-artiklu jien ktibt f'ċerti dettalji l-istorja naqra stramba ta' kif il- familja tiegħi, mill-Isla sabet ruħha l-Mosta. Permezz ta' dak l-artiklu jien stennejt li nista' b'xi mod niltaqa' ma' xi tfal, illum xjuħ bħali, li mhux biss konna nafu lil xulxin l-Isla, imma wkoll bqajna nafu lil xulxin il-Mosta fejn ilkoll kemm aħna konna sibna ruħna minħabba l-gwerra. Dak iż-żmien il-Mosta, għalina n-nies tal-Kottonera jew ma kinitx teżisti jew inkella kienet id-dinja l-oħra. Il-mezzi kollha ta' komunikazzjoni, dak iż-żmien, kienu għadhom primittivi ħafna. Fost persuni li niftakar mill- Isla kien hemm l-aħwa Joe, Vincent u Twannv Gatt li kellhom ukoll oħthom u li niftakar eżatt id-dar fejn kienu joqogħdu hawn il-Mosta; Lorrv Ciantar u ħutu Sophie u Ġiorġa, missierhom Fredu, ommhom Melita u n-nanna, Duminka. Iltqajna magħhom fl- 1 artiklu tas-sena l-oħra. d Kemm l-Isla kif ukoll il- J Mosta konna noqogħdu bieb B. ma' bieb. Jista' jkun kien hemm oħrajn li nsejthom għalkemm : niftakar tajjeb ħbieb oħra mill- Birgu kif ukoll minn Bormla. 1 Ma smajt xejn minn ħadd, imma. Għamilt kuraġġ nerġa' nikteb għax mill-kuntatti li kelli jidher li min qrah l-artiklu ħa pjaċir iġedded ċerti memorji jew jitgħallem affarijiet li hu qatt ma kien sema' bihom. Anki persuni hawn il- Mosta, dilettanti tal-festi, kellhom kopja tal-magażin u kellmuni fuq dak li kienu qraw u 'skoprew' fuqi. Għaliex l-istorja ta' kif jien sibt ruħi l-Mosta hija mhux biss stramba, imma wkoll ikkumplikata. Jien ħarġuni mill-Isla qabel kont għalaqt it-tmien snin. Kont fit-tieni sena tal-Iskola Primarja, Stage two konna ngħidulha. Meta dħalt l-iskola jien, ħija l-kbir, Alla jaħfirlu, kien ġa beda jgħallem f'din l-istess skola. Kien fl-aħħar tat-tletinijiet. 1937/8/9 Xi ħaġa hekk. Jronija tad-destin, jien ukoll kont għamilt xi ġranet ngħallem fl-istess klassi li fiha kien jgħallem ħija. Kien xi ħamsin sena wara, imma. Billi għaddew ħafna snin u billi domt hemm ftit ferm ma niftakarx tfal. Niftakar biss tifla ċkejkna u gustuża li kienet toqgħod quddiem il- parroċċa u li kien kunjomha Gaffarena. Illum qed toqrob lejn l-erbgħint Kif itir iż-żmieni Ħriġt naqra mis-suġġett prinċipali għax kif jgħidu, il-kliem bħaċ-ċirasa. U jien jekk naqbad inlablab, ma niqafx malajri Kif ġa għedt jien tlaqt mill-Isla meta kelli seba' snin u meta spiċċaw l-attakki fuq Malta fl-1943 jien bdejt nerġa' ninżel l-Isla. Fil-bidu kont ninżel m'ommi u meta kbirt ftit kont bdejt ninżel waħdi. ġa nafha sewwa u niftakar tajjeb ħafna affarijiet li llum m'għadhomx hemm. Missieri, barra li kien jaħdem shipwright mal- Ammiraljat, wara x-xogħol kien jagħmel xi frejgatina biex jaqla' lira żejda. Kellu garaxx ix-xatt. Aħna konna nsejħulu maħżen. Għadu hemm sal-ġurnata tal-lum u ma nbidel fih assolutament xejn. Qiegħed fuq ix-xellug ta' Dar Sant'Anna, fejn hemm xi erba', ħames tarġiet. Li jfakkarni meta jien u tifel ieħor, naf min hu, konna għamilna dnub kbir li ma kontx naf kif se naqbad inqerru meta għamilna l-preċett. Kellna xi ħamsa, sitt snin meta wieħed minna mar jagħmel pipi fir-rokna ta' dal-parapett u l-ieħor mar jittawwallu ħalli jaċċerta ruħu li konna l-istessl Meta tfarfart u dħalt il- Liċeo, wara l-iskola li kienet tispiċċa fis-siegħa ta' wara nofsinhar, spiss kont nibqa' sejjer ħdejh u niltaqa' ma' xi tfal oħra li kont naf anki fil-Mosta. Il-Liċeo kien il-Belt u ftit minuti lanċa kont nasal. Qabel bdiet il-gwerra jien kont inqatta' ħafna ħin ix- xatt indur ma' saqajn missieri u narah jaħdem. Ix-xatt dak iż-żmien ma kienx wiesa' bħal-lum u anqas kien jasal sal-ponta. It-triq kienet tieqaf xi mkien fejn hemm dak l-għar bil-Madonna, u jekk niftakar sewwa dak l-għar konna ngħidulu l-Għar ta' Mikelin. Niftakar sewwa jew qed inħawwad7 L-Għar ta' Mikelin Quddiem Dar Sant' Anna, fejn hemm il-kantuniera u fejn sa ftit ilu kien hemm mekkanik jaħdem, hemmhekk kien hemm gabbana ċkejkna. Illum ngħidulha kiosk. Ġurnata fost l-oħrajn, kien il-Ħadd, missieri kien qiegħed hemm jieħu xi flixkun birra u jien kont miegħu nixrob flixkun luminata. Dak iż-żmien dal-ħafna xarbiet li hawn illum ma kinux jeżistu. Xarba waħda: luminata. Jew bajda, jew ħamra. U aħna t-tfal, dejjem, konna nagħżlu l-ħamra. Ħin minnhom jien deffist irkoppti bejn il-ħadid ta' saqajn il-mejda, u meta ġejt biex noħroġha sibt li rkoppti kienet weħlet. Missieri tah tal-qamar u telaq jiġri lejn il-maħżen, erba' passi bogħod, biex iġib xi ħaġa ħa jaqlagħhieli. Imma rkoppti nqalgħet waħedha qabel wasal is-sokkors. Jien jidhirli li dik il-parti, fejn illum hemm slip, konna ngħidulha x-Xewkija. Allura darba waqt li jien kont quddiem id-dar tagħna fi Strada S. Giuseppe, nara l-ħija ikbar minni, Alla jaħfer lilu wkoll, dieħel id-dar, imxarrab għasra u wiċċ imqarras kważi jibki. Kien waqa' l-baħar hemm, ix-Xewkija, u għal naqra ma għeriqx għax ma kienx jaf jgħum. Il-port, dak iż-żmien, kien ikun fih għaxqa. Numru kbir ta' bastimenti tal-gwerra kienu jkunu sorġuti fin- nofs bejn ix-xatt tal-Isla u x-xatt tal-Birgu. Dak iż-żmien in-Navv Ingliża kienet fl-aqwa tagħha u l-bastimenti kienu jorbtu ma' bagi kbar f'nofs il-port. Il-kbar nett kienu jorbtu fid-daħla tal-port bejn ix-xatt tal-Belt u l-Ponta tal-Isla. Fuq dawn il-bastimenti kont tara mijiet ta' baħrin kulħadd għal xogħlu. Baħrin imdendlin mal- ġenb tal-bastiment jiżbgħuh bi xkupi kbar, baħrin mexjin fuq il-gverta, iqandlu jew iġorru xi affarijiet, jagħmlu l-eżerċizzju fiżiku: jaqbżu ħbula, jibbuksjaw, jiġru… Kont tara wkoll partita laneċ żgħar jiġru min-naħa għall- oħra biex iwasslu xi uffiċjali għoljin minn post għal ieħor. Kienu jidhru wkoll vapuri ta' rmonk, tug boats, miżbugħin ħomor, ikaxkru xi bastiment bil-ħsara biex idaħħluh fil-baċir. Iġebbdu xi ċatra kbira mgħobbija b'kull xorta ta' oġġetti, jiġbdu dawk li jgħidulhom cooking lighters li kienu jipprovdu l-bastiment b'xi affarijiet tal-ikel. Niftakar ir-Robust, ir-Rovsterer u l-Ancient. Dan tal-aħħar mhux bl-iskrejjen kien jimxi, imma b'żewġ roti kbar, waħda kull naħa. Paddle boatl Forsi għalhekk Ancient. Imbagħad tara xi lanċa tal-pass, isserrep bejn il-bastimenti biex tasal f'postha. Ix-Xatt kien mimli ħwienet tax-xorb li kienu frekwentati ħafna mill-baħrin. Dawn il-baħrin, kollha żgħażagħ, kienu jkunu ilhom ġimgħat sħaħ fuq il-baħar u kienu jkunu mxennqin minn kollox. Malli jinżlu l-art ġirja waħda għal dawn il-ħwienet biex ipattu ta' kemm ikunu ilhom f'nofs ta' baħar. Jixorbu, ikantaw, jiġġieldu, jiskru, jagħmlu ħbieb u jerġgħu jiġġieldu… sakemm jiġu għalihom tar-Red Cap u jkaxkruhom lura abbord. Mijiet oħra ta' baħrin jippassiġġaw ix-xatt jew jistennew xi dgħajsa biex toħodhom lura fuq il-bastiment. Insomma kien ikun hemm kummerċ kbir. Mhux biss. It-Tarzna tal-ammiraljat dak iż-żmien kienet timpjega fuq l-għaxart elef ruħ. Kienet tarzna li trid tieħu ħsieb tal-bastimenti kollha tan-Navv Ingliżi li jkunu fil-Mediterran, riedet tieħu ħsieb il-port bl-inġenji kollha li kien ikun fih u kienet ukoll tagħmel xogħol kummerċjali meta dak ix-xogħol ma kienx ikun jista' jsir jekk mhux fit-tarzna. Parentesi ċkejkna: Meta saret l-iskultura fil-koppla tar-Rotunda tal-Mosta kien hemm bżonn ta' biċċa armar mhux biss inġenjuża, imma wkoll goffa ħafna. Darba qaluli li ħafna minn dan l-armar kien inħadem it-tarzna. Il-Maċina Allura malli jsir il-ħin u kienet iddoqq il-palomba (il- Mosta sirena jgħidulha), l-eluf ta' ħaddiema tat-Tarzna kienu jaħarbu 'l barra. Ħafna kienu joħorġu min-naħa ta' Bormla, imma ħafna oħra kienu joħorġu mil-Maċina u ġirja waħda biex jilħqu l-lanċa li kienet twassalhom il-Belt. Ix-Xatt, eżatt quddiem il-latrina, kien hemm il- Pont tal-laneċ, konna ngħidulu. Dan kien għadu hemm anki wara l-gwerra. Kien hemm ieħor il-Birgu quddiem il-monument tal-Ħelsien u ieħor il-Belt. Apparti ieħor tas-Sliema. X'kien dan il-Pont7 Dak iż-żmien la l-vapuri u anqas IFesta'2015 il-laneċ ma kienu jitrakkaw max-xatt minħabba li l-baħar ma kienx fond biżżejjed. Allura dan il-pont kien speċi ta' ċatra kbira tal-injam u l-ħadid, mgħottija b'saqaf taż- Żingu. Il-passiġġieri jitilgħu fuqha, isibu kaxxier fin-nofs jaqtagħlhom il-biljett u jibqgħu sejrin jirkbu l-lanċa li tkun trakkata mal-pont. Bħala tifel jien kont nieħu pjaċir noqgħod inħares 'l isfel fl-istiva ħalli nara raġel jimpala l-faħam fil-gallev li tgħidx kemm jibda' jivvampja. Dakinhar kien isaħħan il-misħun fil-boiler u allura jagħmel l-isteam li jħaddem il-magna. Il-magni kienu għadhom jaħdmu bl-isteam. Fil-port ukoll, f'kompetizzjoni mal-laneċ, kien ikun hemm biżibilju ta' dgħajjes jistennew li jdabbru xi kirja biex jieħdu xi baħrin abbord jew iniżżlu xi baħrin l-art. Jingħad li minn barra x-xogħol normali tagħhom il- barklora, kien isir ukoll ħafna 'negozju' ta' bejgħ, tpartit u serq bejn barklori u baħrin li jkunu spiċċawlhom il-flus. Kienu jitniżżlu ħafna affarijiet minn fuq il-bastimenti li ħafna drabi kienu jinbiegħu bl-irħis. Sigaretti, xorb, żebgħa… insomma kulma l-Bambin jipprovdi. Bħala tfal konna nieħdu ħafna gost naraw baħrin fil- pruwa tal-bastiment tagħhom ixejru l-bnadar qishom qegħdin jaraw xi logħba futbol. Fil-fatt dawn kienu jkunu qegħdin jibagħtu messaġġi lil xi bastiment ieħor. U jekk ma jkunux qed ixejru bnadar, kienu jkunu qegħdin bi speċi ta' searchlight żgħir quddiemhom jixegħlu u jitfu d-dawl. Dawn ukoll kienu jkunu qegħdin jibagħtu messaġġi. Il-mezzi ta' komunikazzjoni dawk iż-żminijiet kienu għadhom primittivi għalkollox. Fix-Xatt niftakar ċerti ħwienet partikolari. Ħdejn Dar Sant'Anna, erba' metri bogħod mill-maħżen ta' missieri, kien hemm ħanut naħseb ta' mekkanik jew ħaddied. Kienu jgħidulu s-Sikki. Bħala tfal konna noqogħdu niġbru l-frak tal-ħadid lijaqa' meta kien iħaddem jew it-torn jew xitrapan. Qribu kien hemm ħanut tax-xorb, id-Dan Cow. Fil-gwerra waqa' u ma reġax inbena. Kien fil-kantuniera kif iddur lejn il-ponta. Ieħor maġenbu, jidhirli biss, it-Zrocadero7 Sa ftit ilu x-Xatt kont nara waħda minnhom — bħala tfal jien u hi konna nilgħabu flimkien. Dan l-aħħar ma rajthiex iżjed. Naħseb li d-dixxendenti ta' dawn għadhom joqogħdu Quddiem il-pont tal-laneċ kien hemm wieħed jikri l-karozzi. Dak iż-żmien il-karozzi kienu rarissimi. Kienu jgħidulu l-Kajxu. Fis-Sajf ġieli ninżlu nieklu f'ħanut eżatt, jew qrib ħafna fejn kien dal-bniedem. Qed nikteb mill- memorja wara ħamsa u sebgħin sena. Jiġifieri dan li qed taqraw mhux vanġelu. Imma… Sadattant, wieħed minn ħuti. Karmenu, kien daħal fil-mużew. U m'hemmx għalfejn ngħidu daħħal lili wkoll miegħu. Xejn xejn kont se nibda nipprepara biex nagħmel l-Ewwel Tqarbina. Niftakar il-Mużew kien lejn il-Knisja ta' San Filippu. Kien ġo side street. Aħna u neżlin 'l isfel fi Strada Due Porte. Quddiemna, wara l-gwerra, kien hemm ħanut tal- ħaxix u merċa ta' raġel ieħor li anki hu kien refuġjat il- Mosta u kien ħabib kbir ta' ħija l-kbir. Il-Kirjolo' kienu jgħidulu. U niftakar qisu lbieraħ ngħidu talba li meta kbirt tgħallimt li dit-talba kienet tingħad għax il-gwerra kienet waslet qrib ħafna. Din kienet talba lil San Ġużepp u kienet tibda hekk: O Mqaddes Ġużeppi, Fil-hemm li fih ninsabu, Lejk nirrikorru eċċ: u nispiċċaw billi nitolbu lil San Ġużepp jeħlisna mill- erruri li qegħdin jeqirdu d-dinja. M'hemmx għalfejn ngħidilkom li dil-kelma erruri bilkemm naf xi tfisser illum, aħseb u ara. Imma lilna t-tfal kienet togħġobnal Kif rajna, ix-Xatt kien ikun hemm attività kbira ħafna. Imma mhux biss ix-Xatt. Triq il-Vitorja wkoll kellha ħafna ħwienet u kummerċ mhux ħażin. It-triq dejjem iffullata bin-nies, jippassiġġaw, deħlin u ħerġin mill-ħwienet, ipaċpċu. Kien ikun hemm ħafna ħajja. Niftakar li xi mkien fejn kien hemm il-Madonna tan- Nofs kien hemm sala tat-talkies. Id-Domus konna ngħidulu7 Darba żgur kont mort nara film hemhekk. Dak iż-żmien ftit ferm kien hemm familji li kellhom karozza. Terġa' l-familji kollha kien ikollhom partita tfal u allura l-maġġoranza assoluta tan-nies kienu jibqgħu fil-belt jew raħal tagħhom. Dak il-ħafna ħruġ tal-lum ma kienx jeżisti. In-naqra żvog tal-familji kien f'raħalhom stess. Dak iż-żmien mhux il-karozzi biss kienu rari ħafna, imma kważi kulma għadna llum ġo djarna anqas biss Triq il-Vitorja fl-imgħoddi konna noħolmu bih. Anqas ilma u dawl ma kont issib fid-djar kollha. Ħafna rħula anqas sistema ta' drenaġġ ma kellhom. L-elettronika kollha li nafu biha llum anqas ħadd ma qatt kien sema' biha u riedu jgħaddu ħafna snin wara l-gwerra biex dehru l-ewwel settijiet tat-TV. Meta t-temp kien jippermetti ħafna familji kienu joħorġu s-siġġijiet barra u joqogħdu jpaċpċu. Fis-Sajf, imbagħad, ħafna kienu jinżlu x-Xatt. Sadattant il-gwerra baqgħet riesqa lejna. F'Settembru tal-1939, l-Ingilterra u Franza kienu ġa ddikjaraw il- gwerra kontra l-Ġermanja, imma billi l-ajruplani kienu għadhom ma jtirux 'il bogħod ħafna, lilna, hawn Malta, ma kinux jilħquna. Imma kulħadd kien qed jistenna l-Italja tidħol fil-gwerra. U l-Italja qrib tagħna. Allura kultant żmien, madwar il-port kien isir dak li konna ngħidulu Black Out. Jintfew id-dwal kollha bħala preparazzjoni f'xi każ li jiġu xi ajruplani jitfgħu l-bombi. U spiss ħafna kien jinstema' ħafna sparar ta' kanuni li kienu bdew jintramaw madwar Malta kollha. Jien kont nibża' kemm mid-dlam, kif ukoll mill-isparar u ħafna drabi kont insib refuġju f'ħoġor ommi. Allura din kienet tressaq ħalqha ma' widnejja u tgħidli l-kelma maġika: Manuvri. Xi tfisser dil-kelma ma kontx naf, imma moħħi mistrieħ li la manuvri, u la qalithieli ommi, allura m'hemmx minn xiex nibża'. Ma għaddhiex wisq żmien li ma bdewx jitħaffru x-xelters. Kollox kien juri li l-gwerra ma kinitx bogħod minna. Numru kbir ta' ħaddiema jaħdmu bla waqfien biex iħaffru dawn ix-xelters li eventwalment salvaw mijiet ta' ħajjiet. U meta fis-sebgħa ta' filgħodu, 11 ta' Ġunju 1940 bdejt nisma' l-isparar, ommi ma qalthielix il-kelma manuvri. Ma qaltli xejn anzi, sempliċement qajmitni, libbsitni u… il-kumplament tafuh.